
用兵以戚南塘之旗鼓為初門，孫武子之虛實為極致，擊刺抑末矣。然不能此末藝，則不敢身至陣前，無以定將士勇怯，而行不踰時之罰，人無畏心戰何能勝？況又平日所用教師多被誘於花假，以誤士卒乎。


雖然，殳何人而敢言此，惟以壯年所廣集者彙為一編，以定其邪正淺深，貽之子孫而已。余所得者有石家槍，敬巖也。峨嵋槍，程真如也。楊家槍、沙家槍、馬家槍其人不可考。少林槍余得者洪轉之法。汊口槍則程沖斗也，有《耕餘剩技》、《少林闡宗》、《長槍法選》諸書刻印行世。此七家者其法具存，餘若金家槍、拒馬槍、大寧筆槍等尚有十餘家，名存而無徒，書又不傳，無可考處。應由技術淺小，雖取名一時，不足以傳人故也。今就七家言之：


真如一門而入，一師而成，一於純者也。敬巖偏歷諸家，年將四十始遇真如，重下本源工夫而得返正；及乎晚年，棍棒刀牌皆成槍法，化雜以為純者也。二師身二而法則一也。沙家竿子長軟，別為一門。楊家器在長短兼用之，亦兼取長短之法。此三家皆不雜棍法。


馬家以楊家為根本，而兼用棍法。少林全不知槍，竟以其棍為槍。故馬家法去棍猶有槍，少林去棍則無槍也。然少林尚剛柔相濟不至以力降人，沖斗止學少林之法，去柔存剛，幾同牛鬥。而今世沖斗之傳，江南最盛，少林猶不可得，況其上焉者乎。


總而論之，峨嵋之法既精既極，非血氣之士，日月之工所能學。沙家、楊家專為戰陣而設；馬家、少林、沖斗，其用於戰陣皆致勝之具，惟江湖遊食者不可用耳。鍾王之手，親紙以成字者，毫端也；為毳、為榮、為膠、為管，皆所以成此者也。善將將之君，敵愾以奏功者，擊刺也；為旗鼓、為隊伍、為虛實，皆所以成此者也。聞擊剌而小之者，在武鄉謝艾、韋叡，余乃心伏。取子桓典論之語，而名為手臂錄。


時戊午八月 滄塵子吳殳修齡譔
槍王說

語云：槍為諸器之王，以諸器遇槍，立敗也。降槍勢所以破棍，左右插花勢所以破牌钂，帶打法破劍、破叉、破鏟、破雙刀、破短刀，勾朴法破鞭、破鐧，虛串破大刀、破戟。人惟不見真槍，故迷心於諸器。一得真槍，視諸器直兒戲也。不知者曰：血戰利短器。未敵在二丈內，非血戰乎？真槍手手殺人，敵未有能至一丈內者，短器何所用之？唯劫營巷戰，宜用刀、鞭、棒耳。至於弓弩、鳥銃之發，必在二十步外，牌盾可禦，大炮不能命中，付諸天數。二者雖更長於槍，而非所畏也。


槍法圓機說二篇

一圈分形入用說

槍法元神空中鳥跡圖

圓圈分形詳註

石家槍法源流述

敬巖自少時受雙刀法于本縣令君耿橘。少不如教，為鞭尖所蹙者，不可數記。已後出塞征貓，只以雙刀臨陣。槍棍得之少林僧洪記，自謂有得矣。年三十七，與洪記見劉德長于真定巡撫韓公晶宇署中。洪記與德長較技，而手中兵器為德長撥去，乃心折，百拜請受教。劉師曰：「二子根本無工，枝幹皆虛也。當息心泯志，不學破法，不與人角技，下死工夫于根本者二年，則可受我法。」自今日請辭，至期相見，蓚如所言，與記用根本工夫足二載，往復見。劉師試之而實，喜曰：「吾教二子槍法已竟，無多求也。二子所學，博極諸家，惟不知有根本，不曾加工，故遇吾而敗。今根既是，則舊法皆吾法也，復何教為？」又命與舊平手者校，其仗皆可撥而去也。我離劉師二十年，杆子未嘗一日去手，今則刀牌皆入槍法，何況于棍？殳是以棍槍之界，不留心別白者二年。洪記以崇禎時將兵擊流賊于口口大破之，追賊遇生賊，援兵不至，終不肯退。賊益眾，奮鬥以死，不負所學云。


劉德長初亦山于少林，自嫌技未至精，又遍游天下，而後有得。殳謂劉師遍游崑下，則必受學法于峨嵋矣。不然，何以與普師之傳如水入水也。石師偃月刀，開槍用刀尖彎處，以槍法封閉開之。問牌之去槍遠，何以可入槍法？石師曰：「我身前三尺槍圈子中，蠅蚊不能入，非團牌而何？」


槍根說


六家槍法說

敬巖木槍長九尺七寸，根大盈把，尖徑半寸，腰硬如鐵，重須十斤。沙家竹竿子長丈八至二丈四。楊家木槍丈四為正，加至丈六。


夫槍腰長則軟，短者勁，用法由此而分也。石家槍之用在兩腕，臂以助腕，身以助臂，足以助身，乃合而為一。沙家槍之用在兩足，身隨其足，臂隨其身，腕隨其臂，乃合而為一。楊家從短槍變，加長四尺，其法亦兼取短槍竿子之法，以自成一家之學耳。


石家之用在腕者，何也？兩腕封閉，陰陽互轉，百法藏于其中，神妙莫測，為槍之元神也。臂以助腕者，以臂之高下伸縮，助腕之陰陽互換也。身以助臂者，以身之蹲立前後，助臂之高下伸縮也。足以助身者，前後左右，稍稍移動，以脫彼槍尖，非剪刀步十字步也。此峨嵋大意也。


沙家之用在足者，何也？竿子長軟，兩腕雖陰陽互換，但可以助順臂力，使無倔強，實不能以根制頭。故挐攔盡處，槍尖正搖，戳即斜去；搖定而戳，彼已走出，苟非十字步追之，戳何能及？其時槍之勝負，全在足之遲速。硬槍妙在進，進則殺；軟槍妙在退，退則活。足不如風，不能進退，是竿子之用在足也。身以助足者，探前以助進勢，倒後以助退勢也。臂以助身，腕以助臂者，身足既熟，則腕臂不過用峨嵋封閉之緒餘而已足矣。此沙家大意也。


楊家兼用沙家之足與勢者，何也？楊家陰陽互轉，與峨嵋同，但長則利于傷人，而亦苦于外重，根不能制其尖，運用不能如峨嵋之靈。此乃器之本然，雖大力者不能強也。於是鋪張展布，以靈其運用，不得不借徑于腳步，倚局于立勢。不覺不知，濫竿子之陳設，失峨嵋之精義。然猶純乎其槍，未嘗兼棍帶打也。其名所以特著者，長則易于得勝，學之者必多；其封閉工夫，不須如峨嵋之移山填海，學之者又易。得峨嵋槍法者何人，而能查其失精意哉。所以楊家之名，驚天動地，人人振而矜之也。其于峨嵋，尚猶二帝之變為三王，所離無幾者也。而禹夏傳子，商湯慚德，武王非聖，人有言之者焉。此三家槍法之大端也。


比而論之，學峨嵋者，練習之工至於十分，則沙家望而怯走；功虧一簣，猶為沙楊得半者所困，此至人絕業，不為世用，不可遺之人人者也。楊法學之易而用之利，大有益于行陣；又何間然，沙法學者工力與楊正等，而更長則更利，尤行陣所宜也。


又前三家皆槍，皆不雜棍。峨嵋賤棍不屑雜，沙家體長不可雜，楊家旁溢于沙，不旁溢于棍，法勾足用，不須雜。


至於馬家與少林則不然，王降而伯矣。少林之八母，魚龍平列，已失槍家之正眼，其廣布諸勢，全落棍法。馬家之諸六合槍及二十四勢，名目甚繁，少槍多棍。馬家與少林品類正同，而所以致此者則異。馬法本出于楊，而加之擊打，槍為神骨而棍為皮肉以雜亂之。少林自擅棍家絕業，意不能己于槍，又自矜其名，不肯外學。乃移其棍法中之似槍者，益擴充之以為槍，終為宋紫之相亂，所不足處又純用棍法，蓋棍為神骨與肉，而槍為之皮。其混雜視馬尤甚矣。


少林雖以棍為槍，而如洪轉者，猶知以柔制剛，以弱制強之意；沖斗學于少林，惟取其剛強者，以自立一門，又非少林之法也。





脫化說

東坡論文云：「少時須五色絢爛，漸老漸熟，乃造平淡。」言脫化也。惟槍亦然：初時戳革，務使重實闊大，三、四年後，漸漸收為輕虛緊小，則體用皆備。初時不重實闊大，為無體，無以臨陣；後來不輕虛緊小，為無用，技不造極，遊塲受辱於人。然脫化實有門焉。初時鋒影圓者，其闊大重實，可以漸收為輕虛緊小，鋒影若作人字形，則愈精熟，愈闊大，愈重實，雖欲脫化，不可得也。敬巖貴輕虛，真如貴緊小，皆以圓為脫化之門。冲斗不圓，是以老死於重實闊大。雖於秣陵見敬巖，而憮然自失，亦終無以改其故轍也。


短降長說

世人輕言以短降長，余不敢言，又不敢不言。不敢言，為其無萬全必勝之道；不敢不言，為其有不得已而用之之時。


夫我槍九尺七寸，彼槍二丈四尺。若彼單殺手來，我可一革竟入。若彼半虛半實而來，我欲拏攔，則煩動自搖；欲竟進，則彼槍正活，豈有萬全必勝之道？至如兩陣相遇，事不容已，則亦有降長之法焉。此無他，拼命得活而已。蓋長之所以制短者，用其虛也；然遠則可以用虛，近則不得不實。我直進迫近彼槍，使彼不得不實發，實發則不過單殺手，我可以一革竟入矣。迫近彼槍，乃田州土司瓦氏女將雙刀降槍之法，而余移之於槍者也。雖然，此時彼實進，則我幸矣；若彼能虛退，何有萬全？但兩陣相對，必無虛退之槍耳。
針度篇


余受敬巖戳革之法，練習二年，手臂粗得柔熟，乃許授槍法。敬巖不嫻文字，法法口傳。且傳一法，練未熟，不教第二；第二法未熟，不教第三。半載中所傳不多，而敬巖遽死王事。雖脫化之微意，余已領會，終不知槍有若干法也。廣而求之，于程沖斗之書得棍法，于洪轉之書得少林槍法，于鄭華子得馬家槍法，于倪近樓得楊家、沙家槍法，在聊城得敬巖所自出之淄川韓式槍法，而昔所未聞者，備聞之矣。最後得程真如峨嵋槍法，上有倒手十二，扎法十八，知其技藝之精妙，與敬巖可為比肩。猶未悟其槍法僅有三十之意也，悉心所得，遂有五百餘法，亦覺其中多空疏不切于用者，而以為皆出于名家，不敢輕動。其後自有省發，乃知槍法不多雜棍，故多以槍對別器，理應用槍已對槍，何以用棍法乎？知棍借棍，已非；不知槍而以棍冒槍，其謬何所終極。法愈多而槍愈晦，至于少林沖斗極矣。止存短槍之法真如三十足矣。以沙楊二家之法，體制與短槍少殊，故亦自有其法，非雜棍也，不能不收。今得一百十法，亦云溢已。白太傅詩云：「鴛鴦繡出從君看，不把金針度與人。」此中不然，故名知曰針度篇。


戳法

單殺手    即青龍獻爪勢，練時十二分硬槍，一發透壁，則槍頭、槍竿、戳手皆盡善矣。有口授訣。


穿  指    於圈外進而於圈裡著。


穿  袖    於圈裡進而於圈外著，有口授，二法真如名串。


油        彼下體凸出，我順其攔勢以傷之。


換        彼傷我緩處，我即傷其急所。


疊  穿    程真如名左右圈扎，有口授。已上馬、沙皆有。


就        真如名「迴龍扎」，有口授。


硬        即「鐵幡竿」之先發者也。有口授。


掛        破挐無筋節者。有口授。


冒        真如謂之蓋。有口授。


勒        有似於「硬」。有口授。


抽拔槍    用於能革圈手者。有口授。


鯉  魚𨇅  亦能革圈手者。有口授。


偷        破革手嚴密者。有口授。


兩節槍    有似「抽拔」。有口授。


雙頭槍    敬巖名「圈手」。真如名「虛扎」。


疊  圈  


月牙槍


豁裡透


索穿錢    真如名「子午槍」。五法皆短槍法。有口授。「單殺手」為入門，「穿指」等為雜小品。此五槍為登堂。


萬派歸宗  有口授。「戳法」至此，百尺竿頭矣！已上馬有沙無。


革法說

實用之革法，封也、閉也、劈也、攔也、高提也、低提也、砑也、連環所用之大封也、勾也、反閉也，共有十法。


只練封閉，諸法自熟。封閉以轉陰陽者為活手，《紀效新書》云：「轉陰陽不宜太早。」蓋用死手於前，用活手於後也。


翁慧生云：「開槍宜先輕後重。」蓋留不盡，以防左邊。至彼槍出盡時，加以蹲坐，彼死盡也。此時防左邊，全在手熟，不關心思。
予初時深苦雙頭槍難禦，敬岩曰：「久熟則能禦之。」至二年後，裕如矣。
且革手之疏密，在練習時，扎手之精粗。粗者分前後門而來，革之易而疏矣。扎者必用子午槍，革手自密。
此峨嵋少林之分界處。見肉分槍，革之心訣，功深自能致然。然須忍字在心，方得忍至槍進七分方革，則《紀效新書》與慧生之言，盡在其中矣。


總之封閉二字，三歲小兒也能說，而我八十老人行不到。練封閉時，兩手陰陽互轉，則機活而法圓，百巧皆從此出，前之圓相圖是也。封閉手熟，見法輒取，亦不覆案，不熟，說亦無用。子午槍來，先蹲坐而砑之，食進口腹，遍身得力。封閉於諸法亦然，練封閉，欲重實，而閉由甚。封之槍尖開於一尺之弱，閉之槍尖開於後三尺強，加蹲坐以助其力，壓死彼槍於地，拔不出也。初時鋒影作卵形，漸收作圓形，而重力如前，直收至如錢大，槍之能事畢矣。


諸法技皆葉耳。學槍者，只是封閉連環，須二年苦功，方是峨嵋種草，不然只是少林耳。長竿腰軟，根尖不相應，封閉後手反上而方能開彼槍。槍家有自考之法，封閉連環，日日不缺，滿足二年，縱不知諸法亦必不敗，不爾遇峨嵋必破。


革法

封-    少林僧洪轉曰：我立中四平持槍，腕前陽後陰。彼槍圈裏扎來，我前腕向前一覆，後腕向後一仰，槍項於彼前手外六寸封下也。封後，即可扎其虎口。


　　滄塵子曰：拏即封之用於高來槍者也。轉公語甚詳。故取用之。觀此知少林非不知槍意，但不知於此下萬苦練習之工，便是不知槍耳。封下槍，身纔直，不可向右，亦不可用力。


閉-   洪轉曰：中四平持槍，腕前陽後陰。彼槍圈外扎來，我前腕向後一覆，後腕向後一仰。槍項於彼前手外六寸閉下也。即可扎之。


　　滄塵子曰：攔即閉之用於圈外低來槍者也。我身全在圈外，極要防守，閉時大須用力，又蹲坐以助其力。彼槍死於地，抽不去，方是練法。閉滿時，槍尖開於身後三尺也。練閉，二足用於圈裏來槍，即是大捲，出其意外，其槍飛去至橫，大敗矣。練時，封下即於左邊向上圈起，閉下即於右邊向上圈起，作望月形。使手法圓熟，日後破槍，百倍得力。動手必要陰陽互轉，轉得圓熟，百巧皆從此出。雙頭槍，極難革，只以封閉革之。能革雙頭槍，封、閉方小成也。豁裏透子午槍，足略蹲坐，以封、閉革之，乃為正理。少林於封、閉無工，故用他法，可笑也。即扎法，亦帶封、閉，則直力中有横力。凡重輪形、偃月形、纖月形、玉玦形等法，皆於此中分出。或多分，或半分，或少分，而為之也。封、閉手熟，諸法說破即能用；不熟，說會亦無用。天下事皆有總頭，有先務，豈法法而練之哉！初學時，欲重實作，卵形漸練漸收作圓形，至精至熟，圓大如錢，則能用迎槍。槍技終矣！


提-    即閉之前手低、後手高者也。用於圈裡，扎下部槍，在彼前手外尺半，開其槍於右也。即可還扎下部。革法，槍根忌高而提之。槍根直過頭。


　　眞如曰：長竿雖利，提、擊（拏）可降。蓋謂用於滴水者也。提、拏者，提而又拏，再提再拏，進後𨀴步，即「海馬奔潮」也。


擄-    用提於下部槍自圈外來者也。比提多腰腿向前一擺，亦死其槍於右，身在槍左，雖死槍，亦不容其在槍左，恐有變也。擄後，散起發扎，即「白蛇登樹」也。


　　滄塵子曰：古法「擄」含於「提」中，不自立名，故但曰：封、閉、提、拏。來槍「前、後」皆有「上、中、下」，共六槍，而革法只有四。古人之意，深矣！


拏-    即封之用於高來槍者也。


　　滄塵子曰：封、閉、提、拏，古人立此四法，非獨攝盡諸法，亦欲人知上下來槍皆同於無，而專注力於中平之封閉也。洪轉補之以「擄」，而又加「攔、還、纏」，以為八槍母。夫「擄」即「提」之次身，「攔」即「閉」之次身，何以亦尊之為母！「纏」即封、閉之耳孫，「還」則小小一法，何以稱之為母。總由少林之槍，知有教學，而不知有習練，故以劉仲、張敖同尊為太上皇也。槍母如此，餘法可知；槍師如此，其徒可知。


砑-    槍之離我杆來者，擊打可開；貼我杆者，擊打不能致力，非封、閉不開。至於豁裏透子午槍，非封、閉加蹲坐以砑之，尙不能開也。


捲-    眞如曰：開步蹲坐而拏，直至彼前手削扎也。又曰：前捲後出，無不傷人。


反捲-  敬巖妙法也。彼槍圈裏來，我偸槍於其槍之右，大開之，必飛去數尺。
　　


攔-    有邊攔、裙（群）攔，即提、擄之後手，起至胸者也。此手法本沙家之封、閉。槍長腰軟，若後手不起，則與槍尖不相應，不得已而為此。楊家不察，而雜收之。自此莫有辨之者。本不當收；收之，以顯其失。


勾-    眞如曰：即攔也。緊密者，肘貼脇下。


　　滄塵子曰：高槍來迫，唯勾能開之。即白牛轉角之手法也。然肘貼脇下，猶未極緊密，須捲至乳前，腕自陽而更轉之，至手背向天。
　　眞如曰：破鞭劍，□用於前，即拏之手法也。


剔-    革圈外札頭者，亦帶纖月形。
　


步法說

足要早動，封閉必不熟。初練時，坐地置腳後，至子午、雙頭、月牙等槍，革之泰然，則身與手相應，足自身，何步法之有哉？至遊場，不免有步法，而沙家竿子，其用處在手者十之三四，在足者十之六七，自當別論。


步法

鴨踏步    敬巖法也。蹲坐而行，其形如鴨。
　　
連枝步    倪、石俱有，長短槍同用。左足不離地而進，後足隨之，回馬從右進，後𨀴從左進，此從中進。
　　
隨手步    撲鵪鶉所用。大意似「騎龍拗步」也。
　　　　
影手步    有口授。步法至此，百尺竿頭矣！已上，馬有沙無。
　　
後𨀴步    敬巖法也。圈裏進最便。
　　
挈脚步    「金雞獨立」所用。
　　 
救  步    倪法，前足被釘，以此脫之，只退後。前足無故提鬆，最是大病。一被釘住，更難落實。急退後足，以救之。
　　
蹔  步    倪覲樓法，黑夜不可平步，只用此。
　　
影脚步    倪之沙家法。足從槍下而進，乃不受傷，亦名「十字步」。
　　
十字步    說見前。
　　
剪刀步    倪之沙家法。進退常用，楊家尤甚。
　　
虛脚步
　　
鴨脚步    俱有口授。
　　
四門槍步  倪之沙家法。用「白猿拖刀勢」，左足不落實，謂之四門槍；落於前，則為正勢；落於後，則為退勢；落於左、右足，用後𨀴步，成順單鞭；落於右進右足，成騎龍勢。竿子之總要，故曰：「沙家用在足。」短槍不用此步。


沙家以四門槍退法為樞要，妙處在此，病亦在此。妙在於活，病在於鬆。蓋退乃長制短之事，長對長而用退，則鬆矣！


騎龍步    回馬丟足而成。已上，沙有馬無。


遊場扎法說

 
遊場以困死人槍，而無所傷為善。猛扎，在遊場受破不少，豈可輕用，以召侮或喪命。


遊場扎法

紫燕穿林  彼扎我頭，我拿之，即還扎彼。


青猿獻果  彼扎我頭，我不拿，蹲躲即扎。


金雞獨立  彼扎我腳，我不提，懸起前足即扎。


白蛇登樹  彼扎我腳，我一提，皵起即扎。此名四革。恃此。故不畏上下，只練中平封閉也。


釘 死 足  前膝虛曲，即被制，不能發扎，唯急退可耳。


釘 活 足  長槍不用十字步進，其足可扎。


左右獻花  圈裡來槍不革，開前足扎之，圈外來槍不革，開後足扎之。


真如名實扎，少林名閃，洪轉謂槍之神境。淺哉！淺哉！串指從左而右。串袖，從右而左。真如名左右串扎。曰世俗通行之法，而峨嵋用之，別有神解，謂圈手也。又曰三停偃月，虛串用而亡精。


勒          扎入於彼槍時，彼封我槍。我前手上迎，後手下按，再入必中。

 
就          槍來，我蹲坐少退，看彼收槍，乘虛即入。真如名回龍槍。


袖      拔  扎入至六七分，忽退出，再入必中。前手虛籠，後手圓轉以開槍，須防擊落。


鯉  魚     扎至六七分，前手打槍於地，激起再入必中。有此等誘法，故革宜先輕也。


掛          圈裡扎入，彼革直下，我兩手將槍推開嚮左，放其槍空下，再發必中。

            
滄塵子曰：「我之槍頭，唯不能制彼之掛，故遊不宜輕用封閉也。」


換          彼傷我緩處，我中其要害，故不可不扎彼前手也。


偷          會家難扎，我先做退意，發猛槍扎之，中不中急跳出。


飛  風  刺  真如名穿簾孔，輕輕刺其手，意與雞啄粟同，能破諸器，亦能破諸勢。


砑      扎  砑而扎也，妙用在槍根， 扎而用處在槍胸，遠不及此。 


梨花三擺頭  指其圈裡，即扎其圈外，非擺尾不能革之。


兩節索穿錢  能管前後手者也，於斷貫索後用之，可破雙殺手。


無  影  槍  於我槍下進來，扎其前手，至急者也，真如名子午槍。


豁  裡  透  中平勢開前門，彼槍於我槍下竟進，可傷我之前手腕之左邊，單殺手之神妙者，此三槍耳。梨花擺頭，並此三槍，謂之四兇槍。


畫  烏  絲  亦名跌落金錢，彼槍來，我用左開步以脫其槍，輕封之，依其槍而下，即著前手。翁慧生謂之挨龍直下。真如謂之捲槍倒手。少林亦有此法。


雙  頭  槍  串，力在前手，此在後手。有右無左，亦名圈手。又名蜈蚣鑽板。真如曰：「圈手峨嵋者如神。」


串      圈  先用串後用圈也，三擺頭之輕者。


半  節  槍  兩手相去尺五，護膝勢中手法，練至劈扎如心，楊家槍困於此。若蹲坐以前膝為中柱，倚以著力，槍頭稍高，推撦俱可用。


兩  來  槍  封之得力處，我中彼開。真如名迎槍，漢口名從槍。衝鬥知此所造深矣。唯於正眼有間耳。


鎖      槍


玉  玦  槍


左右砑槍


雙  殺  手


金  童  槍


投  壷  槍


左右插花


虛      扎


子  午  槍


月  牙  槍


行著

槍法微言

槍本為陣仗而設，自為高人極深研幾，遂使陣仗之槍，同於嚼蠟。


槍有六品：

	一曰神化。我無所能，因敵成體，如水生波，如火作燄。

	二曰通微。未宏全體，獨悟元神，以一禦百，無不摧破。

	三曰精熟。敏悟未徹，功力甚深，猶如魯賢，學由身入。


凡此三者，厥品居上。

	四曰守法。有傳必習，不替門家。

	五曰偏長。手足身目，深有一得。

	六曰力鬥。虛實全無，動即犯硬。


凡此三者，厥品居中。


初學須先知棍與槍之辨，次須知馬沙楊之辨，則不惑於邪說。余三十年來，每問槍師云，槍與棍皆有革，何革為槍？何革為棍？能對者絕少。嗟乎，槍棍猶不能辨，況深處乎。


先學成竿子，手鬆腳浮，與馬家槍永世不入矣。先學成馬家槍，分出十分之二，即是沙家槍，但加以大步耳。馬沙既成，楊家不學而得。


馬取靜，沙取動；馬取手，沙取足；馬取進，沙取退；馬取小，沙取大；馬取密，沙取疏；馬取輕，沙取重；馬取大成，沙取適用。楊無正名，雜出于二者之間，故曰騾槍。


須槍槍見血，以論勝負，然後能辨敬巖、沖斗之得失。此事非獨口不能傳，對槍稍留情面，即不能辨，此真破假也。


人有慧性者，方可教槍，不然，止堪叉鏟。


每有于余學得敬巖法一二分，一遇俗師，即溷于大封大劈。人之識與志，豈易得哉。


楊家槍威勢最動人，而一遇馬家槍即敗。以初學之時，馬家槍步步進，于槍頭上奪得性命，故手腳緊密；楊家槍多半以退誘人，故粗疏。


楊家槍破短槍用退，短槍破刀棍亦退，法固然也，莫咎楊家。但學不當株守一楊家法耳。


大封大劈，門外漢望而卻走，同藝者以力為勝負。敬巖真如見之，如篾縛紙鞔方相，才近身，即百雜碎。此緊破疏也。


意必相合，法則有與意違者，惟違乃真合也。以畫譬之，衣折回轉，與肢體相應。若畫錦衣者，則於衣折完後，鋪一層平錦，不合衣折，若於衣外挂以網者。以意言之，寧不大違，然必如是乃成錦衣；苟隨衣折而作錦，必不成錦，豈非違者真合乎。中四平，意也，衣折也；三十三勢，法也，挂錦也。求槍法者，於此用心焉。


戚公鴛鴦陣，每隊十二人，唯槍手四人，名曰殺手。以寡擊眾，莫善於槍，不可不知。


敬巖云：槍桿重八斤，極硬。學成上陣，著著殺人，在遊場時，人不能用我槍。若輕以軟者來對，如飄蘆葦，何須更破。此實破虛，重破輕也。


敬巖在遊場，遇低手不用戳革槍，淺直如不見深者，拔而擲之。常曰：我乃可上遊場，卿輩不可也。我上遊場，勝人而人不能竊我槍法；卿輩得一勝，即以一法送人。


打連環槍時，槍根空半寸一寸，漸至一尺不敗，對破放出，是長于人一尺，此敬巖祕訣。孟子云：自反而縮。孔子云：躬自厚而薄責於人。正合。


槍戳一條線，棍打一大片，初學練手事也。能人槍棍如蛇行。


來槍不妨挐攔前著，萬勿挐攔後著。切囑切囑。


未進關前手宜輕虛，已進關手宜重實。關，即紀校所謂拍位也。


槍法貴小，棍法借來物，卻貴大。


關外認器不認人，關內認人不認器。常言道：神化者，關外亦認人不認器。


最精密者螣蛇槍，粗則為海馬奔潮，粗極則為鐵掃帚。其意一也。


同一轉陰陽也，圈手力在槍頭，藤蛇力在槍根。須久久練習，得悟入處方知之。


槍之借棍有五：一降長，二關內，三禦眾，四夜戰，五舞弄。


倪近樓短槍未純而竿子絕妙。余嘗問沙家法更須學乎，倪曰：「不然。子取竿極硬者，選馬家法用之，必勝。」余從其言，每困竿子好手。


近樓云：竿子手動則腳靜，腳動則手靜；手腳俱動，便無法矣。又云：竿子頭可軟，胸腰必貴硬。


沖斗云：閃賺細密，左右變化，不至犯硬。顛提局勢闊大，諸勢相破，無不賴焉。其於槍法，已知犯硬之賤辱矣，而悞橫闊大二字於胸中，故其學與敬巖真如，畢竟相背。


沖斗云：彼立中平，我以他勢驚之，彼換他勢，我以中平破之。此言亦然亦否，各勢自能相破，不須收入中平也。


紀校新書槍法不及沖斗，而言棍甚精。於取其通于槍者八條：

	拍位早不得遲不得，能見肉分槍，自知拍位矣。

	決不可一發便要傷人，徒使自勢發盡，為人所乘。

	須知他力出何處，我不於此力鬥，姑且忍之，俟其舊力略過，新力未發，然後乘之。此語妙甚。

	一打一揭，步步向前，偏身著力，即少林棍之五虎攔。

	剪打即起磕，起磕復剪打，相連而進，彼不能發戳。此即槍家入室語。

	打在他手前一尺。余謂此拍位註解也。練戳革二三年自知之。

	用彼敗槍之法，連步趕上，且勿殺他，只管住他槍。此語甚妙，即連擊也。

	持棍手宜留三四寸，以便換手；持槍必須盡根。余謂槍根當在掌心中，與臂骨直對，則靈活而長。



三家法辨不清，即是邪說，不須更有邪說也。


叉鏟頭重，一被打即沉下，連打而進，勝之必矣。槍若輕易發戳，必敗。


鐵十字，馬家隱微處也。


力大者，得技藝三分，便可降人，故不能深入。自用則可，教人則疏矣。


刀劍降長，必須拼命撲身，槍尖上逼去，不得不發，乃能降之，稍鬆即敗，此死中求生之法。短槍于長槍亦然。


戳格是正，行著是變，工夫缺一不可。


正當前握手處，是槍之心，于此秤之，兩頭平正，方用得靈活。楊家槍長，其心必在前手外兩三尺，雖大力者持之，終不能用馬家法，壓手故耳。


淺可破深，深又可以破淺。輕可破重，重又可以破輕。緊可破疏，疏又可以破緊。實可破虛，虛又可以破實。直可破橫，橫又可以破直。正可破斜，斜又可以破正。
下可破上，上又可以破下。中可破上下，上下又可以中。右可破左，左又可以破右。長可破短，短又可以破長。真可破假，假又可以破真。進可破退，退又可以破進(原衍而進又可以破退七字，今刪。)。有師承、有工夫、有悟門者，自能明之。孫子曰：兵無常勢，水無常形。能因敵之變而取勝者，謂之神。


余初學時，敬巖問曰：「君之學武，為意氣名高者耳，我有二三捷法，只一月之功，可以眩俗。」余曰：「本以天下多事，故欲為此，若止眩俗，不能殺中原流賊者，吾不學也。」敬巖曰：「若爾，非千日苦功不辦。須二年練戳革，一年學行著，方到小成。若要大成，必如我一世習練方得。」余深信其言，癸酉甲戌，練戳革無間時者二三。


行著甚多，豈能盡練，得其精要者數法，可以稱通微矣。多而生不若少而熟也。數著既熟，旋旋加之，以迄神化。


長對短，勿竟進，竟進必敗；進而忽退，又進則必勝矣。短當長，若長竟進者，易破也；于其忽退時，能追入粘住，不令脫去，則勝，不然必敗。難哉難哉。


洪轉曰：柔能制剛，弱能勝強，此即中軟破硬之法也。彼以硬來，我亦以硬抵，是為犯硬，力弱者必敗，力等而久鬥，何能必勝？若于彼用力剛猛之時，我行穿勾退步之法，以避其力，俟彼進深，猛氣已過，乃移身斜步扎之，即巧法中之斜步單撒手也，此時彼亦無所用其力矣。又如我槍先發，彼以猛力提拏，我變為軟，使彼氣力落空，然後相其無備之處取之，此皆以軟破軟也。又如彼此立勢，我乃假作硬勢進槍，彼亦硬力革我，我卻變圈串軟法扎之，謂之借硬用軟。又如立勢之時，我以軟勢吞吐進出，使彼不防，我于進後忽用硬力，疾速取彼，謂之借軟用硬。此中變于無形，動于無聲，學者不可不留意。觀轉公此段議論，見識高深細密之極矣。少林之槍，所以與峨嵋有間者，封閉根本之工少，其于行著，未免因事制宜，不從根本而發，似乎下流塞水耳，非專以剛勁制勝也。沖斗自取其性所近，專抽少林剛猛之法以立教，偏于粗厲，其負少林者多矣。王子安文章為才所使，以致腸肥腦滿，失江庾清瘦逍遙之度。沖斗槍棍為力所使，以致掀天揭地，失少林強弱互用之意，其病正同。




敬巖于江南槍師，惟許程真如程沖斗。余于二君，年齒相懸，皆不及識面，而皆得見其書。真如深會于心，沖斗道不同也。


真如云：普恩立機空室，練習二載。夫槍皆活法，豈立一機而可練習諸活法乎？余謂槍以封閉為根本，其所立機，只以練閉耳。當是製一大弩，以杆為矢，張而發之。杆來深疾，不易革開。練至能開一杆，則以二杆前後相隨而發，加至四五杆而不傷身，則眼明手快之極矣。蓋人力所發之杆，畢竟不如弩發之疾，且無情可畏也。普師誠志士哉，世不二見也。


深究敬巖、真如之異同：真如只學于普恩，一師而成，純乎純者也。敬巖自云馬家槍法，而緊要處全同真如。蓋初本馬家槍法，由其工力專深，不覺不知與普恩合，而馬家帶棍之法，亦不驅逐，皆以槍法用之；由雜而純，既純之後反雜，故見其廣大者也。真如如昌黎，合下便是古文，自始自終不帶六朝；敬巖如柳文，初本六朝，工力專深，不覺不知與昌黎合，其六朝之文，在集中反覺有別致也。


馬家槍二十四勢說

槍法二十四勢
單刀圖說自序

唐有陌刀，戰陣稱猛，其法不傳。今倭國單刀，中華間有得其法者，而終不及倭人之精。每見單刀高手，平日侈言破槍，及至赴敵，莫不擎槍而往，則其實用可知矣。


蓋短器降長，惟碓鬥壅塞，槍至于不能出後手，乃為短器所困。行列稍疏，短無破長之理。遊場槍之受破者，惟一單殺手，至於閃賺顛提，則槍猶畏之如虎，況單刀乎？


程沖斗刀法，惟破單殺手，其跦可知。余法不然。單刀敵輕長之器，則避其虛而擊其實。何也？槍之虛處，變幻百出，必非刀所能禦；而實處惟有一杆，苟能制之，則無以用其虛矣。單刀敵短重之器，則避其實而擊其虛。何也？大棒、鐵鞭、長斧、木鎲，不可直當，必先斜步偏身，避其重器，擊其身手，乃可必勝。


擊虛之法易見，而擊實之法則在斫其槍桿。槍桿被斫，不斷折必粘住，桿被粘住，則不能閃賺顛提，刀更進步必傷人矣。削亦粘槍，而勢力不如斫大，進步又拙，是以次之。鉤、革皆用刀背，槍得滑去，百變生焉。


余選刀法十八勢，從下斫上，則有左右撩刀二勢。從上斫下，則有朝天、斜提二勢。削槍則有左右定膝勢。出入于六勢之間，而可上、可下、可左、可右、可斫可削、可進、可退，則有二拗步勢。實用止此八法，餘十勢不過小變其形以眩人耳。


斫削粘桿，余本得之漁陽老人之劍術，單刀未有言者，移之為刀實自余始。安得良倭一親炙之。


壬寅八月望前五日 古吳滄塵子吳殳一氏修齡譔


單刀手法說


單刀法十八勢


單刀圖說後序

槍若單殺手直進，刀之鉤革足以制之。槍若閃賺顛提虛進，刀之斫削足以制之。而更可畏者，則在槍大封大劈，蓋去身既近，而上下左右處處攔截，不可得進步，又處處可以發戳，不知倭人有何良計。若惟余所遇之刀師，言此未有不嘿然者。余故曰，刀無破槍之理，槍拙而被破，非刀之能也。必也，碓鬥壅塞，至槍不能出後手，乃為刀之勝場。而劫營巷戰，亦其類矣。此非空言，蓋以余之槍破余之刀，而深見其甘苦者也，敢不詳說之。


滄塵子吳殳一氏修齡譔
馬家槍考

王圻續文獻通考云：槍之家十有七。曰楊家三十六路花槍，其分出者，有大閃竿、小閃竿、大六合、小六合、穿心六合、推紅六合、埋伏六合、邊攔六合、大封閉、小封閉名。曰馬家槍，上十八盤、中十八盤、下十八盤。曰金家槍。曰張飛神槍。曰五顯神槍，花槍七十二勢。曰拐突槍。曰拐刃槍。曰錐槍。曰梭槍。曰槌槍。曰大寧筆槍。曰拒馬槍。曰擣馬槍。曰峨嵋槍。曰沙家十八下倒手竿子。曰紫金摽。曰地舌槍。


余謂槍之元神只有一圈。用圈盡善者，馬家、峨嵋也；盡美者，沙家、楊家也。即此四家，馬家、峨嵋合而為一，沙得馬之分，楊又兩取于其間，則四家本一家也。餘十三家何以為槍法不圈，非槍圈則不出于馬家、峨嵋矣。張飛、拒馬之類，不過一時口語所成，非真有十七家也。


夫馬家槍，敬嚴雖以自名，而絕無上下十八盤等法，則其于馬家尚有可疑。惟程真如親得于峨嵋，確有可據，而槍法與敬嚴悉同，則敬嚴其亦峨嵋矣。


至于楊家、馬家之人之時之地，皆無可考，沙則關中衛職，峨嵋則僧普恩。普恩，真如親受業者也。真如小于敬嚴十餘年，敬嚴以崇禎乙亥卒，年六十外。


古論註


沙家竿子用法說

槍有根，有腰，有胸，有頭。如丈八竹槍，以根前八尺為腰，腰前六尺為胸，胸以前為頭。硬槍自根至頭皆有力，皆可用；竹槍之頭虛軟，凡硬槍以頭制之法，皆不能用，唯虛搭、虛顛及一戳耳。


兩竹槍相對，我槍腰雖硬，適當彼虛軟之頭，終無以用我力，凡所恃以革人者，惟槍胸耳。是以十字步而進，剪刀步而出，其間鳳點頭不過左右拋洒，以眩人目，絕無硬槍縧環螣蛇等妙用。


夫九尺七寸，可謂短矣，而自根至尖皆有用；丈八，可謂長矣，而惟用其胸間六七尺；是則短者反長，長者反短也。短則槍法自必淺小，故君子不貴之，特為行間兵卒之用，故謂之騾也。


臨陣兵槍說

臨陣者，戚少保所謂千百人成列而前，一齊擁進，轉手皆難者也。兵槍者，教之易解，學之易能，用之易效者也。


沖斗云：臨陣無過大封大劈。此時人心惶遽，唯有槍擊地而已。大封大劈，甚類擊地之常情，而借地勢激起，易以發戳也。


至于數十槍手，截路守伏，行列疏寬，可以轉退出入者，則有沖斗所云進退鬥殺。以鳳點頭最疾，如敵人敗走，我將槍頭點地，或閃左、或閃右趕進，將近戳之；彼若革開趕來，我將槍頭拖拉，點地退走，離開即有救手。余謂此比前進一階矣。


更近乎此，則教以顛提。沖斗云：圈裏戳去，于彼拏時我槍轉至圈外著之。余謂此更進一階矣。


人能熟習大封大劈，必勝之兵也；能鳳點頭，選鋒之兵也；精于顛提，臨陣必勝之鬥將矣。沖斗論槍，遠勝紀效新書也。


諸器編說

槍以一直條，故難用而多奇。叉有旁枝，故易用而少變。少變故藝家不貴易用，故兵卒之庸下者宜之。而凡為鏟、為鎌、為筅、為鎲，皆不出此。


布帛肉粟，固不能比錦繡珍錯，而林林穰穰之民，若必恃錦繡以為暖，珍錯以為飽，飢寒者寧有既乎。雖謂叉鏟之倫，貴于槍焉可也。今世峨嵋之槍、少林之棍、日本之刀，專為名家，多為世所稱，而雜器鮮有聞者，亦以不甚貴重之故。


余廣求師說，亦無大奇奧者，槍之餘緒而已，何可深論，以其為行陣所不可少，故作此附于槍法之末焉。


叉說

叉之制鐵，頭勿重，重則壓手；木杆勿短，短則不能傷人。故頭止一觔，中鋒挺出三四寸，柄長八尺(營造尺也)，根有瓜鎚，重倍于頭。左手在前，如槍之法，則適用矣。


紀效新書所言，皆叉之實用，可遵可信。而余則于其中又舉要焉。何也？槍本一直條，而善用槍者，能有橫力，于彼掌中揠去其槍。叉有橫枝，豈可舍此意而別求用法。故紀效七勢，如朝天、進步、伏虎、拏槍、騎龍、架槍，余皆不取，唯取中平一勢，而專意制槍之左手前二三尺。槍于上下左右戳來，叉即隨法而行，得一著幹，轉腕進足，直傷其手，無不勝者。然須全用槍法，左手在前，乃得變化如意。


考之名家有五：曰雄牛出陣，曰開山七埋伏，曰番王倒刀，曰直行虎，曰稍攔跟進。稍攔跟進，即民間所用重頭短柄，紀效所斥者也；餘三法皆不如直行虎之捷，直行虎比之余說，稍為近之。


狼筅說

狼筅，紀效所言甚善。鋒重半觔，旁枝十三層，不足者縛而足之，檀木續根使重，則其身虛靈。


此器紀效要有六勢，余以閘下、架上、鉤開三勢為主。架上即槍之剔，閘下即槍之提，鉤開即槍之抱琵琶勢。言乎手法，則紀效所言：「前弓後箭，陰陽要轉，兩手貴直，推步如風。」十六字盡之矣。


余見一筅師，以布縛筅，掛于項而用之，極為省力，夫筅無戳手，如此甚善。而倪近樓用筅，則左手在前，全同槍法；倪精于竿子，故自出新意如此，人苟得沙家法三四分，即第一筅手也。


藤牌腰刀說

自戚公立法以來，江南刀牌手，于兵居五之一，然能如紀公所言，可以入槍者絕見。蓋槍叉長兵，雖失其精微，而渣滓猶可用；刀牌器短，精微既失，即同赤手矣。琴瑟箜篌，若無妙指，不發妙音。用兵者勿以戚公之嘆，美刀牌而輕用之也。紀效八勢，唯低平勢發標誘敵者難用，餘皆兵卒之指南。但此器輕短，一遇大棒立困，不可不知。


大棒說

紀效棍法，勝于其槍十倍，可比程沖斗之少林闡宗。然過于高深，兵猶難語，況于甘為人下之火兵乎。余見少林有一家棍法，名曰五虎攔，唯一打一揭而已，打必至地，揭必過頭，平平無奇，殆如農夫之墾土者，而久久致工。打揭得勢，則少林諸法亦甚畏之，不可以平平而輕視也。火兵教棒，五虎攔最為宜稱。


劍訣

漁陽老人教余劍術，且曰：「此技世已久絕，君得之，慎勿輕傳于人。」余恐此技終至不傳，又顧念老人之語，故不著說而作訣焉。


長兵柄以木，短兵柄以臂；


長兵進退手已神，短兵進退需足利；


足如毚兔身如風，三尺坐使丈八廢。


余擅梨花三十年，五十衰遲遇劍仙。 


劍術三門左右中，右虎中蛇左曰龍。


手前身後現刀勢，側門左進龍門亟；


身前手後隱刀勢，側身右進虎門易；


二勢用手身誘之， 彼取我身手出奇；


黠者奇正亦能識，舍身取手主擊客，


我退我手進我身，左翻右躍如獅躑。


虎躍不入龍，龍翻不入虎；龍翻虎躍皆蛇行。


直進當胸不可阻，左右進退有虛實，六法相生百奇出。


彼退我乃進，彼退有奇伏；彼進我亦進，彼進乃窮蹙。


撲身槍尖迫使發，死裡得生坐鐵屋。


嘗以我矛陷我劍，矛多虛實劍實戰；當其絕命爭首時，劍短矛長皆不見。


自笑學兵已白頭，初識囊中三尺練。





雙刀歌

島夷綠海作三窟，十萬官軍皆暴骨。


石砫瓦氏女將軍，數千戰士援吳越，


紀律可比戚重熙，勇氣虛江同奮發。


女將親戰揮雙刀，成團雪片初圓月；


麾下健兒二十四，雁翎五十齊翕忽；


島夷殺盡江海清，南紀至今推戰伐。




天都俠少項元池，刀法女將手授之；


乙亥春杪遇湖上，霜髯偉幹殊恢奇。


謂予長矛疏遠利，彼已填密須短器；


繞翠堂中說秘傳，朔風六月生雙臂。


俠士不久歸天都，余手精熟如鼓枹，


猶意左右用如一，每當碓鬥多齟齬，


眼前兩臂相繚繞，殊覺神思非清虛。




後于漁陽得孤劍，隻手獨運捷于電；


唯過拍位已入門，頗恨不如雙器便；


乃知昔刀未全可，左右並用故瑣瑣；


今以劍法用右刀，得過拍位乃用左；


手眼清快身腳輕，出峽流泉風撼火。 


始恨我不見古人，亦恨古人不見我 。





筅槍說

馬家槍，神化之技也。聽其為畸人絕學，而不必責之于將；如蘭亭、樂毅，豈徐浩誥敕、李邕碑板之用哉。楊家槍，碑板誥敕之書也，正宜于將而不必責于兵。于兵相宜者，莫若沙家竿子，體輕長而法簡易也。余因其輕長而甚簡易，乃有筅槍之作焉。


筅槍者，槍而兼筅者也。夫狼筅旁枝一十有三層，可以禦矢、可以禦馬、可以禦滾刀、可以禦長槍，器之至善者也；但笨重不能殺人，是其所短。筅槍之制，即于竿子胸留旁四五節，雖不能禦矢，而極得其力。何也？槍唯一直條，故難用。叉子有橫枝，即易用；而鐵頭重大，不稱長竿，造之又多費。


今筅槍有旁枝，拏攔易便，有叉子之用，一利也。無叉子之費，二利也。藤牌不能入，三利也。可以制長槍，四利也。即用槍法，兵不更學，五利也。有五利而無一費，何善如之？


余于擊刺留心三十年，其中有四五年練習之工，深知甘苦，屢折槍師，故敢改作，非如他書生空言而已。倘不見信，請得竿子好手，與余筅槍一試之。


後劍訣

劍器輕清，其用大與刀異，劍訣實有所隱。恐古人之心終至淹沒，故又作後劍訣一絕微露之。


劍術真傳不易傳，直行直用是幽元，


若唯砍斫如刀法，笑煞漁陽老劍仙。
峨嵋槍法

峨嵋僧普恩立法  海陽弟子程真如達意  古吳後學吳殳輯


昔蚩尤悖叛，而涿鹿之師攻擊之用始備，自此而代有征伐。如干將、莫邪、風胡、薛燭、蒲元之儔，皆極其盡巧，神鑄鬼鎔。兵家器用，未易更僕數也。


乃譚藝者，必以槍為首，稱其為諸器之門戶也。若沙家竿子，馬家六合，進退奇伏，跳盪盤旋，亦有能事。但開張蔓衍，非夷原曠隰，未易設施，若遇險阻，則窘束矣。而短槍則地之大小險夷，無往不利，洵絕技也。


承平既久，武備廢弛，世鮮其傳。西蜀峨嵋山普恩禪師，祖家白眉，遇異人授以槍法。立機密室，練習二載；一旦悟徹，遂造神化。遍遊四方，莫與並駕。


屬余客遊蜀中，造席晤言，師每首肯；問及武事，則笑而不答，余揣其意在求人也。因與荊江行者月空，禮師請教。師命余二人樵採山中，經歷二載。師笑曰：「二人良苦，庶可進乎。我有槍法一十八扎、十二倒手，攻守兼施，破諸武藝。汝砍採久而得心應手，不知身法臂法，已寓于是。」遂教余二人動靜進止之機，疾遲攻守之妙。久之，余南還，又訪沙家槍、馬家帶棍槍，則意味疏淺，較之余師之法，相去遠矣。


余敘其法，不忘所自，命之曰峨嵋槍法。苟非其人，千金勿示，其珍之哉。


海陽弟子程真如譔





治心篇

用技易，治心難。手足運用，莫不由心，心火不熾，四大自靜。泰山崩于前而心不驚，麋鹿起于前而目不瞬，能治心者也。


法曰：他行任他行，他搭由他搭，惹動真主人，龍動如摧拉。





治身篇

持龍之道，身心為本。身法不正，則心無主而手足失措，持龍不固，進退無節，機局荒唐矣。


故曰：心動神離殼，神疲氣必虛。


滄塵子曰：練習之工，積如邱山，則心身不治而自治。不然，起心治心，祇益其亂而已。此真如言外之意，讀者不可不神會也。





宜靜篇

持龍貴靜。靜豈易言，必身心皆治，而後能靜。故持龍如峙嶽，如止水；淆之不濁，觸之不搖，機深節短，使人莫測。


龍靜不可太凝，凝則勢久，勢久則心怠思沉而龍憊矣。故曰金龍不貴魚龍貴，野鴨無糧天地寬。





宜動篇

動者為行龍，陽也。其性剛，其德暴。持龍者，當知[和？]其暴，制其剛(流和二法是也)。如行雲流水，電射風飄，恍惚變幻，乍隱乍現，或有或無；與神消息求之，莫得其端，視之不見其跡，乃行龍之法也。


然動亦不可太過，太過勞能，勝人者鮮矣。故曰：呼吸如經，其精愈固；來迴有節，其妙無窮。法曰：始如處女，後如脫兔。


和暴制剛，即敬巖所謂脫化也。不脫化，遊場多敗，勝亦牛鬥耳。





攻守篇

攻者擣其虛，守者備我瑕也。攻則一十八扎，隨機而運，虛可實，可遇眾龍，則鴛鴦更妙。守則十二倒手，劈可蓋，可遇眾龍，則纏撲為佳(即石之纏拏纏攔)。


不攻之攻，降槍倒手是也。不守之守，鴛鴦扎法是也。攻為陽，守為陰。降槍倒手，陰中之陽；鴛鴦扎法，陽中之陰；連扎帶打，攻守均堪。陰中之陰，和槍倒手，龍不兩著，息力養神，無如此善。迴龍扎法，手中最利，謂之截龍。帶打扎法，攻擊莫當，是曰狠手。


攻守之法，該括于斯。故曰：有開無扎，豈得傷人；有扎無開，焉能守己。法曰：善攻者，攻人之所不守；善守者，守人之所不攻。





審勢篇

兩龍相當，先審其強弱虛實。施之以強，以觀其弱。施之以弱，以觀其強。施之以速，以觀其遲。施之以遲，以觀其速。施之以守，以觀其攻。施之以攻，以觀其守。法曰：審敵之虛實而趨其危。





形勢篇

龍未形時，先須得地。我取高而與彼以下，我取夷而與彼以險，我取晦而與彼以明，我取陰而與彼以陽，我取長而彼以短，我取勁而與彼以柔。


取高則彼不能侵，我得乘勢而臨之。取平則彼不能馳騁，我得挪移進之。取晦則彼不見我形，因而擾之。取陰則彼為日所眩。因而欺之。取長取勁，則彼不能攻，我因而困之。


先發制人，莫若虛扎帶打二法與捲槍擊槍二倒手，四法互出，人無所措手足矣。


戒謹篇

濘地還宜避，侵晨莫向東，燈前不舉手，月下勿持龍；
最惡時多酒，偏嫌腹已空，好勝休交姤，當取莫教鬆。


此言遊場臨敵不論：當取莫教鬆。旨哉言呼，是謂八戒，不知者不與言，不仁者不與傳。談元授道，貴乎擇人。





倒手篇

有劈槍倒手。有纏槍倒手。有流槍倒手。有和槍倒手。有擊槍倒手。有蓋槍倒手。有提槍倒手。有撲槍倒手。有鉤槍倒手。有封槍倒手。有挑槍倒手。有捲槍倒手。


劈貴坐膝，槍頭起不過五寸，直劈而下，後手一出，以擊其手。


纏者，先虛搭，彼轉下，我從上轉右而下，彼又從左轉上，我又從下轉左而拏之也。


流者，龍來或左或右，我身稍退，隨其左右而劈之，待龍老直擣其主人。


和者，擠挨撦托也。即後所謂先輕開也。


擊者，左右擊之，即繼以纏，入死龍之法也。


蓋者，進步斜壓其槍也，彼動即戳。


提者，革低來槍者也。槍根忌高，提槍根高。


撲者，似捲而打也。


鉤即攔也。其緊密者，肘貼脅下。


封即拏也。


挑者，彼蓋我槍，我伺其起，槍稍鬆，即挑起扎之也。


捲者，開步蹲坐而拏，直至彼前手取勝也。


此十二倒手者，開槍之法也。





扎法篇

有單殺手扎。有左右串扎。有左右圈扎(即石之疊穿)。有穿簾扎(即顛提)。有帶打托。有左右插花扎。有投壺扎(石名穿)。有實扎。有迴龍扎(石名就)。有截槍扎(即石之木雞)。有無中生有扎。有迎槍扎。有虛扎(石名圈手)。有月牙槍。有子午槍。有螣蛇槍。有鴛鴦槍。有降槍。


單殺手者，進步盡手扎之。傷人雖猛，自亦有空，不可輕用，唯恃騰跳(石名偷槍)。先以帶打，則無虞矣。


串即流俗通行者，粗法也。而峨嵋用之，別有神解。


圈者，串而串也。


穿簾者，即顛提，破叉鎲者也。


帶打者，撲擊發扎也。(與沖斗不同)


插花有左右，破叉鎲。


投壺破地蛇之扎也。


實扎不下招架，開前足，扎後手。


迴龍扎者(敬巖名就)，彼槍來，我隨槍稍退，彼收槍，我乘虛而入。


截者，輕用擠挨手法。開之即之扎也。


無中生有者，于彼纏槍中退出，而用迴龍槍也。


迎者，兩來槍而我中彼開也。


虛扎者，串之無影者也。


月牙者，串而子午也。


子午者，單殺手之神妙著也。


破諸器篇

槍破諸器，用各有宜。


帶打、穿簾、左右插花，破叉鎲也。鉤撲，破鞭劍也。長竿雖利，提擊[拏？]可降。雙刀雖奇，帶打必落。三停偃月，虛串用而亡精。神棍一根，降槍舉而束手。虛迎兼用，挫戟鋒芒。插花互施，入牌門戶。破藝要訣，悉吐於斯。


帶打可以破提刀勢，而不能破風雷滾轉。





身手法篇

身法乃藝之門戶。進退盤旋，皆由身法。身法既正，則十二倒手、十八扎法無不應心矣。


手法：凡開槍後，手低則堅實，頭起不過五寸，惟提後手則高。捲槍之法，前捲後出，無不傷人。纏提蓋拏，觀彼來龍，為左為右，進步即勝。勾撲和封，盡在兩手。實扎移身而進，鴛鴦開法行移坐膝，須身法躲閃，乃生死之門。子午月牙兩手微細工夫。單殺手左右插花，全賴騰跳。連扎帶打，劈槍皆為狠手。





總要篇(洞庭東山人翁慧生補作)

持龍之法，貴乎坐膝。身心手足，相應為佳。


凡扎之求中而中者，未盡善者也；盡善者，不求中而中。不求中而中，人之所不及防，神妙莫測。求中而中者，以巧取人，為彼識破，則反受傷矣。


凡倒手，身心手足之運用，不離尺五，坐膝如鴛鴦纏和流降是也，身心相契，手足相孚。動則必當，來急匆忙；安閒久熟，自然中節。凡欲開人，先須守己，勝乃可全；若欲先發取勝，雖半勝也。


凡開槍先輕拏近，彼手乃重，起手重則無救應。輕重疾徐，貴相當也。龍來宜輕開者，恐其陰陽互變，流而未定。我用重力則顧右失左，顧左失右矣。故以輕開降住，使不得左右變幻，龍老則為我所有矣。


當取勿令鬆，謂不可放過也。若先發扎人，宜臨犯其穴，必須留性，以防其挨龍直下，深宜戒之。


凡應酬須知虛實，先為運輔，得宜為妙。譬如彼龍虛來，我但用輕開之法，彼必于我空處盡實來，待臨主人二寸許，然後身心手足俱到，用纏降之類斜挨來龍，直犯其主人，無不敗矣。


諸扎法倒手，無一不善，攻守並得，超群絕倫之學也。


真如之歿，後于敬巖十年。時遊吳門，竟不一見，抱恨何極。此書其手授翁慧生朱熊占者也。壬寅冬初，熊占以惠余。字字珠玉，如見其人，可寶也。


滄塵子吳殳敬誌





評程真如峨嵋槍法

余彙集諸家之槍，遂得五百餘法，以皆棍雜槍故。至如槍棍本二器，豈可等視逐末，法愈多而槍意愈失。二家之法，遍行海內，知槍棍之辨者誰乎？


余所師者，石敬巖也。其于習練，門路最正，工力最深，手臂最熟。晚年棍棒刀牌，入手皆化槍法，故于槍棍之界，不甚留心。而徽州程真如所著峨嵋槍法，唯有革法十二，扎法十八，不言立勢，不言步法。卓哉，絕識家之正法眼藏也。然敬巖淄川之法，有以制百法者也，三十法中無之。彼豈不知，蓋不輕洩于楮墨耳。


其他行著，亦不可廢，故余書收合百法，左右敬巖、真如博約之間。





馬沙楊三家槍式說

馬家木槍長九尺七寸，根大盈把，尖徑半寸，腰硬如鐵，重六七斤，惟此一式。


沙家竿子長丈八至二丈四止，過此，人不能用矣。


楊家亦木槍，丈二至丈八皆有之，短者硬，長者軟。


夫槍之長短軟硬，用法如黑白之不相借，若三家之槍式不明，則用法安得不混哉。沖斗之病，亦在於此。敬巖雖有九尺七寸之語，而未問其為周尺為工部營造尺，當更考之。


考工記云：凡兵無過三其身。過三其身，弗能用矣，而無已又以害人。則知人身五尺，槍至丈五為正，楊沙非法也。





馬沙楊三家用法說

馬家槍短硬，其用在兩腕，臂以助腕，身以助臂，足以助身，以成全體。沙家竿子長軟，其用在兩足，身隨其足，臂隨其身，腕隨其臂，以成全體。楊家長短軟硬無定體，故腕臂身足亦無定用。丈二者倚馬家法，丈八者倚沙家之法，而丈六者倚丈八，丈四者倚丈二。今但舉馬沙之法言之，而楊家在其中矣。


所謂馬用在腕者，何也？馬家拏攔，兩腕之陰陽互轉，百變藏于其中，神妙莫測，實為槍之元神也。臂以助腕者，以臂之高下伸縮，助腕之陰陽互換也。非臂打也，臂打者，棍法也。身以助臂者，以身之蹲立前後，助臂之高下伸縮也。足以助身者，前後左右稍稍移動，以脫彼槍尖，非剪刀步十字步也。此馬家大意。


所謂沙家用足者，何也？竿子長軟，兩腕雖陰陽互換，但可以助順臂力，使無倔強，實不能用馬家之法。拏攔盡處，槍尖正搖，戳即斜去；搖定而戳，彼已走出，苟非十字步追之，戳何能及？此時槍之勝負，全在足之遲速，此一故也。硬槍妙在進，進則煞；軟槍妙在退，退則活；足不能如風，不能進退矣，又一故也。是以竿子之用雖在兩臂，而余以用在足也。身以助足者，探前以助進勢，倒後以助退勢也。臂以助身，腕以助臂者，身足既熟，則腕臂不過用馬家槍之緒餘而已足也。此沙家大意也。


所謂楊家丈二倚馬家者，何也？槍尚短硬，尚可用馬家法也。所謂楊家丈八倚沙家者，何也？槍已長軟，不得不用沙家法也。所謂丈四倚丈二、丈六倚丈八者何也？平日習丈二，而臨陣患其短；平日習丈八，而臨陣惡其重；故改用丈四丈六。原無本法也。


要而言之，馬家沙家各自為法，而不能盡。馬家貴重如馬，沙家賤而便用如驢，楊家不馬不驢，騾也。





楊家槍說

馬家槍身短而法奧。身短，非精絕者不能臨陣；法奧，則心粗者不能教學。一軍萬人，安得人人為石敬巖乎？


楊家之法，專為行陣粗人，故槍身加長，槍圈加大，使勇力粗獷者易學。丈二者，用馬家之手法，而去其精微，加以猛厲。丈八者，用沙家之步法，而去其纏搭，加以劈打。然手法皆圓，不失槍意。


少林本不知槍法，妄以棍法為槍。程沖斗張大其說，技熟力?，家富名高。江南翕然尊信，於是大封大劈之教，遍於耳目，而楊家槍法壞矣。苟不有敬巖、真如，人安從識其誤哉。


革法一篇

馬家革槍常法：拏攔革中，鉤剔革上，提擄革下，行著別論。


	拏
	持槍前手陽，彼圈裹戳來，轉陰向右革之。未拏是中四平，已拏成跨劍。初學拏，必重大練使輕小。


拏須于捲中求悟，不然，輕小還有病。有口授。

	攔
	與拏相對。未攔是跨劍，已攔成中四平。初學攔，必輕小練使重大，更圖脫化。


拏攔，槍根不起。古謂之纏腰鎖。槍根起者，邊拏邊攔是也，止革低來槍，混為拏攔，以革平來槍，俗師大病。邊拏邊攔，槍根雖稍起，手法自圓，非打地也。沖斗又以大封大劈混之，並以混拏攔，而槍法大壞矣。

	鉤
	革圈外戳頭者。中平亦有時用之。有口授。

	剔
	革圈裹戳頭者。提擄見後。

	小封
	拏之緊小者。

	小提
	攔之緊小者。拏攔久熟，漸漸收為緊小，遊場變化如神。此敬巖真如心血也。沖斗評此曰：小巧用耳。以少林棍之見識論峨嵋槍，真是隔靴搔癢。

	捲
	又名伏地槍。有口授。只此一法，百戰百勝。革法至此，百尺竿頭矣。以上馬有沙無。

	邊拏邊攔
	即拏攔而槍根起至胸。竿子長軟，拏攔後手不起則不煞，故竿子之拏攔，只是馬家之邊拏邊攔。拏攔，我槍脅著彼槍脅。邊拏邊攔，我槍肚著彼槍背。辨不清必鬆。

	提
	革圈裡戳腳，槍尖至地，彼槍死於右。

	擄
	革圈外戳腳，比提加腰臂一擺，彼槍亦死於右。以上馬沙俱有。

	石劈
	沖斗之劈，槍根高起，槍尖至地。石敬巖之劈不然。有口授。

	削
	又名剃。石劈之輕者。用於低處名撲。

	打揭
	即雞啄粟。真如名帶打扎。有口授。

	切
	與削相似而不同。有口授。

	大封大劈
	兵卒庸愚，難以學槍，只此百日可用矣。有口授。不止于沖斗法。以上馬家借棍法。






行著

戳革在行著用者，迥與練時者不同，不可以戳革論也。身法步法，大抵與二十四勢相出入。


	半拏半攔
	二法亦和槍也。有口授。

	磨旗
	拏攔之不轉腕者也。有口授。

	半磨旗
	亦和槍也。

	白拏白攔
	我先發。有口授。破白拏破白攔 須於空處戳之。有口授。

	擠
	用小小右偃月形。有口授。

	挨
	用小小左偃月形。有口授。此二法，真如有扎者名截槍，無扎者名和槍。

	挑
	地蛇勢所用。有口授。

	掤
	揭之大者，從下而起。

	掤退
	手掤而身退也。

	托
	前手向右。

	撦
	前手向左。

	小提
	提之小者。

	捺
	與小提相反。

	推
	單手推也。有口授。

	逆皵
	即兩手推。有口授。

	點
	蜻蜓點水所用。

	葉底藏花
	破中平。有口授。

	砑
	有口授。

	圈擊
	圈而擊之。

	披撲
	捲而深撲之也。

	法皆
	似香煙篆。

	拖
	我槍敗於地，彼槍戳來，我拖進，以橫力開其槍。

	反拖
	仙人坐洞所用。

	鐵幡竿
	有口授。

	白蛇弄風
	有口授。

	穿
	真如謂之投壺扎。有口授。

	白捲
	破高頭槍。破白捲 有口授。

	通神
	捺之頭高者也。

	直符送書
	擠之頭高者。

	左右顛提
	探水之法也。真如名穿簾扎。有口授。

	隨龍槍
	禦串槍者。有口授。

	反拏 反攔
	有口授。二法敬巖心血也。又名纏拏、纏攔。有口授。

	纏槍
	有口授。沖斗謂之蛇蟠槍。真如破纏，用無中生有扎。

	無中生有
	有口授。

	左右插花
	沖斗云：提槍斜步而進，以探其動靜老嫩。

	披閃
	輕白攔以動其槍，而換勢于右也。意與顛提同。

	撲纏
	先撲又纏也。有口授。

	滴水打
	以滴水進步而劈之。

	滴水反攔
	滴水進又反攔之。有口授。

	木雞槍
	又名鎮守邊牆。真如謂之曰截槍扎。有口授。

	直走大梁
	破鐵牛。有口授。

	懶漢鋤田
	亦截槍之類。有口授。

	梨花滴水
	破下平。有口授。

	金雞獨立
	破戳前足。

	白蛇登樹
	破戳前足。

	青猿獻果
	破戳頭。

	紫燕投林
	破戳頭。拏下即截之。有此四法，故曰高不攔低不拏。

	蜻蜓點水
	破梨花弄風。有口授。

	鐵掃帚
	沖斗云：彼立勢中平，我一拏，雙足一跳，又一攔一跳，彼守勢不得，即發戳。余謂此但欺低手耳，一遇閃賺，立敗。

	仙人坐洞
	此右肩在前之反勢也。初時我于圈外進右足，以鷂子翻身戳之，彼攔開戳來，我即右手拖槍以革之，又蹲坐以躲之。舞法耳。

	掤靠
	拖刀勢，誘彼戳來，我從下掤起其槍發戳。

	迎封接近
	身法即捲也。拖刀擺尾，轉而向前，故有此名。沖斗以從槍為迎封，以花為接近，又以滴水破法為迎封，皆誤。

	活掤對
	救圈裏敗槍，後[足甸]步斜進，兩手掤起彼槍發戳。

	死掤對
	圈裏敗槍，失前手，只後手陽仰，斜拉向後，掤開他槍，前手即得持槍也。

	活掤退
	救圈裏敗槍，剪步跳出，後手斜拉向後，掤開他槍。

	翻身掤退
	圈裏敗槍，失前手，只後斜拉過頭，掤開他槍，身從右轉，退後足，前手即得持槍。

	鉤槍勢
	救圈外敗槍。失前手者，急移前足于後(孟浪極矣，必來不及。)，左手急槍，仰掌一鉤，左肘緊貼脅下，以開其槍(妄語也)。此五法皆出於沖斗，前四勢已疏，鉤槍更謬。留此以破執迷者，非槍法也。

	海馬奔潮
	短降長恃此，凡破皆可用。遇以逸持勢者，即敗。有口授。

	跌落金錢
	右偃月形，左右皆用。有口授。

	左纏膝
	破刀劍如神，鐵槍不須。有口授。

	三奇槍
	有口授。

	鴛鴦槍
	上偃月形。開多槍甚善。有口授。

	蜈蚣鑽板
	下偃月形。有口授。

	梨花擺頭
	上偃月形。有口授。

	香煙篆
	重輪月形。有口授。

	香煙梨花
	有口授。

	?環槍
	仰月形。有口授。

	月兒側
	左右偃月形。有口授。

	逼無路
	左右偃月形。有口授。

	螣蛇槍
	仰月形。有口授。行著至此十二法，百尺竿頭矣。以上馬有沙無。

	鳳點頭
	十字步追敵，將槍尖丟灑，閃左閃右以惑之。

	白蛇弄風
	與硬槍不同，用肩力推扯，槍尖打開丈許，最有勢。而左邊偃處有空。

	搭
	竿子之白拏白攔也。

	梨花滾袖
	兩手托直，以身法顛提。

	跌膝槍
	騎龍勢，左足拖出誘人，彼戳來，我收足，膝一點地，兩手垂勢，一攔即戳。以上沙有馬無。

	黑鷂
	圈外戳來不革，進右腳于圈外截之。

	白鷂
	即前勢之先發者。

	戳死腳
	彼前足提鬆，即釘之。

	戳活腿
	破彼用回馬。有口授。

	戳前腿
	即油槍。

	戳後肩
	即寔扎用其大者。

	左寔扎
	破圈裏扎。有口授。

	右寔扎
	破圈外扎。有口授。

	仙人指路
	破鐵牛八字打。有口授。以上馬沙俱有。

	溜壓沉槍
	我圈裏斜進，彼槍串入圈外，我用騎龍入彼圈外，橫壓其槍於地。

	壓攪沉槍
	進步圈外，橫壓彼槍，彼槍串入圈裏，我又後[足甸]步橫壓之。此二勢皆出沖斗，不可用也。蓋橫壓真如用之探水，先發制人者也。以為應兵，迂矣，何如戳之。鐵牛應兵，可用橫壓，直勢難當故也，然壓攪難用。

	圈裏沉槍
	蹲坐以槍壓之。有口授。真如法，不同沖斗。

	圈外沉槍
	用于右。二勢沖斗以為寔殺，真如不然，以為探水。二公所見，相去天淵。

	右順打
	有口授。

	左順打
	有口授。

	左拗打
	即鐵幡竿之用撲鵪鶉也。有口授。

	右拗打
	此四法專為鐵牛地蛇。

	磨旗左打
	脫槍乘勢打下。有口授。

	磨旗右打
	即前法之對。此二法用之對長柄叉最善。

	連擊
	彼槍已死，連打而進，必無反覆

	顛提
	地蛇打認針者也。從圈外打其手，即纏攔手法，故名顛提。以上借棍法。



石敬巖槍法記

槍舊有楊家、馬家、沙家之名，然文章家莫或留意於小技，而精于槍者大抵無文，故不能考楊、馬、沙為何人。


其制則沙家竿子長二丈四尺，竹槍也；楊家槍長一丈八尺，馬家槍長九尺七寸，皆木槍也。竿子身長，腰軟頭重，其勢闊大而疏遲，其用在足；以騰挪進退，身如電光者為善。馬家槍身重而短，腰勁頭輕，其勢緊密而迅疾，其用在手；以吞吐變化、身如輕雲隨風、手如生蛇渡水者為善。楊家雜出於馬、沙之間。學問以謹嚴為基，故必先學馬家槍，既精既熟，然後學竿子。馬家槍與竿子既熟，則楊家槍不學而能矣。


茲所記者，馬家槍法也。槍之近祖有劉德長，初為少林寺僧，又遍遊天下，而後槍技特絕。受邊帥之辟，棄其方袍，仕為游擊將軍。真定巡撫中丞韓晶宇，延教其部將。常熟石電號敬巖，與僧洪記往見。洪記少林推第一，意殊傲蔑，及校技，而棖物為德長所撥去，乃心折，與敬巖百拜請受教。


德長曰：「二子之技非不善也。然見我立敗者，扯弗極固也。譬於築室，隆其構，弱其堂，風雨大至有弗圮者乎？二子能從我言，悉去舊構而更築其堂，堂之既固，我不加寸木，以子舊構構於新堂，無敵於海內矣。」


洪記、敬巖受命而為之者一年，乃許入室。惟時德長之徒，最高者山東王富，次則敬巖與韓二公子，又次者韓僕來子，又次者為中丞公云。


余少時見中原多事，倘得見用，必與兵事，故常與里中諸少年馳射於郊。習讀孫武、戚繼光之書，考求其故。


崇禎癸酉，敬巖至婁，寓報本寺。余約同里夏君宣、玉如、陸桴亭拜學焉，玉如、桴亭與余同辛亥生，君宣長一年。二夏之居，與余隔一牆，三人曉暮習練。桴亭居稍遠，數日來一習手腳，視三人稍疏。


石師之教，先練戳。戳不許多，四伐五伐則喘息汗下，止而少憩，又四伐五伐，以力竭為度。戳不竭力，則手臂油滑，初扯不固，臨敵無以殺人矣。以漸加之必日五百戳，幾百日而後戳扯固焉。四人之中，戳手惟君宣最勁最疾。


戳之後乃教以革。革者，坐其後踵，不得移動，移動則手不熟。乃使善戳者，如矢如電以戳焉，革稍不合法，則杆必及身，顛仆於地。杆以葦絮封其端，而又厚縛紙竹於前脅，然猶左腕右臂青紫流血，恒不絕見。練革無終期，十年二十年益善。余本書生，不能專其技，僅得三年之工。


戳革既熟，然後教以連環。連環者，一戳一革互為主客，二人欲相殺如讎怨焉。宗門重涅盤堂裡禪，謂臨死時有用也；槍亦重臨陣有用者，習時稍容情，即臨陣無用矣。玉如力大，革與連環三人皆不及。


戳、革、連環既精既熟，然後教以破法、夜叉探海等勢，中平槍、槍中王等訣，百日事盡，始終凡三年。


余戳不及君宣，革不及玉如。然見徽派程沖斗之徒，氣力憤發，殆同牛鬥；絕無名士風流，名師交手，意思安閒，如不欲戰，俄焉槍注人喉，不敢動而罷，微乎其微，進於道矣。


蓋戳、革、連環、破法，皆下學事耳；其上達之徑，惟孫子所謂：「敵逸能勞之，飽能餓之；能而示之不能，用而示之不用；攻其無備，出其不意；實則虛之，虛則實之；後人發，先人至；致人而不致於人。」乃為槍法之精微也，余所心悟，則在於此。


二十年前好與四方槍師為戲，絕少當意者。每欲覓二三少年，傳石師之技，使無斷絕，而皆欲速見小，不能下海枯石爛之工，是以無可與語。今則五十之年倏然已過，筆情槍興一時俱盡。


呼德下謂余曰：「敬巖之技，人無可傳，何不著述以垂後？」


余曰：「我法以心傳。心不立言語文字。」


荐苒久之，又思石師虛實變化之妙，不可言傳；而下學之事，筆所能述；且欲使劉玉諸師及同學諸友姓名不泯，故作此記。司空表聖詩曰：「誰料生平臂應手，挑燈自送佛前錢」詠之愴然而已。


辛丑冬  吳殳撰


峨嵋槍法原序

余髫年即好武事。崇禎癸酉，受馬家槍法於石敬巖；二年，敬巖棄世，得其六七。後又得沙楊二家法。復訊諸徽人，讀少林闡宗、耕餘剩技二書，識破程沖斗之技。十年之中，役心甚苦，致力甚勞，又甚自樂也。


革代之後，心如死灰，筆墨俱已廢閣，況槍法乎。辛丑冬，以呼德下相勉，作敬巖槍法記一篇，敘述大略。非獨心所不存，兼以歲月良久，多所忘失也。壬寅，鹿城盛辛五延余為子師，其友吳門朱熊占，弓馬精絕，而槍法得之程真如，真如親受之峨嵋老僧。余與談論，意氣投合，因追數敬巖之法，以詢質異同，而向所忘失者，頓還舊觀，煥若神明焉。


既追得之，不忍復棄，因作槍法元神空中鳥跡圖及說一篇、槍法圓機說二篇，以發明敬巖、真如之正論，距闢沖斗之邪說。作槍式說一篇，以明馬、沙、楊立法之本。作三家用法說一篇，以別其門庭之高下。作楊家槍說一篇，以正其源流。作竿子用法說一篇，以明沙之大異於馬者。作槍根說二篇，以發明馬家之根本。作閃賺顛提說一篇，以明大小之用。作脫化說一篇，以明始終之理。作短降長說一篇，以明不得已之故，作臨陣兵槍說，以不沒沖斗之長。作古論註一篇，以為敬巖、真如之證據。作二十四勢解及說各一篇，以詳明破法。作子勢圖以神二十四勢之用。作戳法一篇，凡二十有一法。作革法一篇，凡十有六法。作步法一篇，凡十有七法。作行著一篇，凡一百有二法。行著者，槍家口語，遊場所用，以望塵知敵，出奇制勝者也；共百五十六法，馬沙楊三家之法皆備矣。作槍法微言一篇。


後之有志於槍者，能於戳革下十年苦工，四體不言而喻。得余此言，神而明之，上也；工力深久，不得余法者，次也；手足生疏，得余此書，僅以助舌鋒、眩無識者，斯為下矣，非吾徒也。


夫將之擊刺，猶儒者之詩文，不可不能，若過於求精則為玩物喪志。而余入其元中，不能自己，然後知讀書之不求甚解之難能也。


又嘗考之，真如親出於峨嵋，敬巖之師為劉德長，不言德長之所自出。然敬巖嘗云，德長初本少林僧，槍未造極，復遍遊天下，而後時絕。夫曰遍遊天下，安知不得之峨嵋乎？不然，何其如水入水也。夫技藝之學，必累代專門，然後推為正法眼藏。若一人獨善，後無傳人，則名著而隨泯。今石電之名，東吳父老猶能道之，而知德長者絕少。百年之外，後生聞見愈疏微矣。惟峨嵋師弟相傳，歷世不替，有志裹糧，即可親炙。況沖斗邪說偏於海內，不標峨嵋為宗極，人亦何繇之邪正哉？是以余槍本得之敬巖，而輒名之曰峨嵋槍法，非獨以其吻合，亦欲見此書者，知有峨嵋，則不錮於沖斗也。劉石二公，九原有作，必快然於余言。


壬寅中秋 婁上吳殳修齡父撰
About this digital edition


This e-book comes from the online library Wikisource[1]. This multilingual digital library, built by volunteers, is committed to developing a free accessible collection of publications of every kind: novels, poems, magazines, letters...


We distribute our books for free, starting from works not copyrighted or published under a free license. You are free to use our e-books for any purpose (including commercial exploitation), under the terms of the Creative Commons Attribution-ShareAlike 3.0 Unported[2] license or, at your choice, those of the GNU FDL[3].


Wikisource is constantly looking for new members. During the realization of this book, it's possible that we made some errors. You can report them at this page[4].


The following users contributed to this book:

	Novus c

	高晶

	Rocket000

	Jdx

	Boris23

	KABALINI

	Bromskloss

	Tene~commonswiki

	AzaToth

	Bender235

	PatríciaR

	Dbenbenn











	↑ https://wikisource.org

	↑ https://www.creativecommons.org/licenses/by-sa/3.0

	↑ https://www.gnu.org/copyleft/fdl.html

	↑ https://wikisource.org/wiki/Wikisource:Scriptorium


OPS/nav.xhtml

				    
					   
						  
							 		
								封面
							 

		
							 手臂錄
						  

		
								自序

		
								卷一

		
								卷二

		
								卷三

		
								卷四

		
								峨嵋槍法並序

		
								关于
							 


						  


					   
					   
						  
							    		
								  手臂錄
							    


							    		
								  关于
							    


						  


					    
				      
			        

OPS/images/Wikisource-logo.svg.png





OPS/images/c7_g_20px_Wikimedia_logo.svg.png_utm_source_zh.wikisource.org_utm_campaign_parser_utm_content_thumbnail





OPS/images/c8_icon.svg_60px_PD_icon.svg.png_utm_source_zh.wikisource.org_utm_campaign_parser_utm_content_thumbnail





